ആറ്റിങ്ങലിലെ നഗരസഭാ ജീവനക്കാരുടെ അതിക്രമങ്ങള്ക്കെതിരെ മത്സ്യത്തൊഴിലാളികളുടെ പ്രതിഷേധം തിരുവന്തപുരം: ആറ്റിങ്ങലിലെ നഗരസഭാ ജീവനക്കാരുടെ അതിക്രമങ്ങള്ക്കെതിരെ മത്സ്യത്തൊഴിലാളികളുടെ പ്രതിഷേധം. ആറ്റിങ്ങലിലെ അഞ്ചുതെങ്ങില് ഉപരോധം ഏര്പ്പെടുത്തി. മത്സ്യ തൊഴിലാളി സ്ത്രീകള്ക്ക് സുരക്ഷാ ഉറപ്പാക്കണമെന്ന് ആവശ്യപ്പെട്ടാണ് പ്രതിഷേധം. അവനവഞ്ചേരിയില് മത്സ്യത്തൊഴിലാളിക്ക് നേരെ നടന്ന അതിക്രമത്തില് പ്രതിഷേധിച്ചാണ് തീരദേശ നിവാസികളുടെ തുറമുടക്കിയുള്ള സമരം. അഞ്ചുതെങ്ങില് റോഡുപരോധിച്ച മത്സ്യത്തൊഴിലാളികള് പ്രതിഷേധ പ്രകടനം നടത്തി. വിവിധ കേന്ദ്രങ്ങളില് നിന്ന് ജാഥയായി മത്സ്യത്തൊഴിലാളികള് അഞ്ചുതെങ്ങ് ജംഗ്ഷനിലേക്ക് എത്തി. ഇവിടെവച്ച് ആക്ഷന് കൗണ്സില് കണ്വീനര് ഫാദര് ലൂസിയാന് തോമസ് സമരം ഉദ്ഘാടനം ചെയ്തു. ഇന്ന് മത്സ്യബന്ധവും വിപണനവും നിര്ത്തി വച്ചു. നഗരസഭാ ജീവനക്കാര്ക്കെതിരെ നടപടിയെടുക്കും വരെ ശക്തമായ സമരം നടത്തുമെന്ന് ആക്ഷന് കൗണ്സില് അറിയിച്ചു. ഇന്നലെ തീരദേശത്ത് മനുഷ്യച്ചങ്ങലയും മത്സ്യത്തൊഴിളികള് സംഘടിപ്പിച്ചിരുന്നു. കഴിഞ്ഞയാഴ്ചയാണ് അവനവഞ്ചേരിയില് മത്സ്യക്കച്ചവടം നടത്തുകയായിരുന്ന അല്ഫോണ്സയുടെ മത്സ്യം ആറ്റിങ്ങല് നഗരസഭാ ജീവനക്കാര് തട്ടിത്തെറിപ്പിച്ചത്. ജീവനക്കാരെ ന്യായീകരിച്ച നഗരസഭ ഇതുവരെയും അവര്ക്കെതിരെ നടപടി എടുത്തിട്ടില്ല. ഈ സംഭവത്തിന് മുന്പും സമാനമായ സംഭവം ഈ പ്രദേശത്ത് നിന്ന് റിപ്പോര്ട്ട് ചെയ്തിട്ടുണ്ട്. അന്ന് പൊലീസായിരുന്നു പ്രതി സ്ഥാനത്ത്. റോഡരുകിലിരുന്ന് കച്ചവടം ചെയ്ത മേരി എന്ന വയോധികയുടെ മീന്കുട്ടയാണ് പൊലീസ് തട്ടിത്തെറുപ്പിച്ചത്. ആറ്റിങ്ങലിലെ മുതലപൊഴി പോലെയുള്ള പ്രദേശങ്ങളിലെ സ്ത്രീകളുടെ ജീവനോപാധി മത്സ്യ വില്പ്പനയാണ്. കൊവിഡ് മൂലം വലിയ പ്രതിസന്ധിയിലായിരുന്നു വഴിയോര കച്ചവടക്കാര് എന്ന് പരാതി പറഞ്ഞിട്ടുണ്ട്. കൊവിഡ് ലോക്ഡൗണിനും ട്രോളിംഗ് നിരോധനത്തിനു ശേഷമാണ് ഇവര് ഈ പ്രദേശത്ത് വീണ്ടും കച്ചവടം തുടങ്ങിയിരുന്നത്.